b'\n_START_ARTICLE_\nParikkalan rautatieasema\n_START_SECTION_\nVarhaiset vaiheet\n_START_PARAGRAPH_\nAlun perin Parikkalan asema oli v\xc3\xa4liasema Elisenvaaran\xe2\x80\x93Savonlinnan radalla, se rakennettiin Bruno Granholmin laatimien V luokan C-tyypin aseman piirustusten perusteella Parikkalan kirkosta pari kilometri\xc3\xa4 pohjoiseen Kangaskyl\xc3\xa4\xc3\xa4n, l\xc3\xa4helle Simpelej\xc3\xa4rven it\xc3\xa4rantaa. Samoja piirustuksia k\xc3\xa4ytettiin my\xc3\xb6s mm. Putikon asemalla._NEWLINE_Asemarakennus paloi vuonna 1917, kaatuneesta \xc3\xb6ljylampusta syttyneess\xc3\xa4 tulipalossa. Uusi asema valmistui jo samana vuonna Thure Hellstr\xc3\xb6min piirustuksiin perustuen, jotka tehtiin Rantasalmen ja Joroisten (peilikuvana) asemarakennuksia varten. Parikkalan ensimm\xc3\xa4isen\xc3\xa4 asemap\xc3\xa4\xc3\xa4llikk\xc3\xb6n\xc3\xa4 toimi Matti Noa Alve, vuoteen 1932 saakka.\n_START_SECTION_\nSotien j\xc3\xa4lkeinen aika\n_START_PARAGRAPH_\nElisenvaaran risteysasema j\xc3\xa4i luovutetulle alueelle, mutta tavaraliikenne Parikkalasta  Neuvostoliittoon alkoi heti sodan j\xc3\xa4lkeen 1945. Vuonna 1947 rakennettiin yhdysrata Simpeleelt\xc3\xa4 Lappeenrannan\xe2\x80\x93Elisenvaaran radan varrelta Parikkalaan. _NEWLINE_Henkil\xc3\xb6liikenne entisell\xc3\xa4 Elisenvaaran radalla Suomen puolella Tivi\xc3\xa4n laiturivaihteelle, jonne matkaa oli Parikkalasta vain kolme kilometri\xc3\xa4, lopetettiin 1948. Parikkalan rautatieasema jatkoi silti raja-asemana Neuvostoliittoon p\xc3\xa4in viel\xc3\xa4 kymmenen vuotta. Asemalla junien p\xc3\xa4ihin lis\xc3\xa4ttiin lis\xc3\xa4vaunut, joissa olivat Suomessa tarvitut sivupuskimet ja Neuvostoliitossa k\xc3\xa4yt\xc3\xb6ss\xc3\xa4 olleet automaattikytkimet. Elisenvaaran ja Parikkalan v\xc3\xa4linen rataosa on sittemmin purettu, mutta mm. ratapenkka ja -leikkaukset sek\xc3\xa4 Tivi\xc3\xa4n laiturivaihteen lastauslaituri ovat j\xc3\xa4ljell\xc3\xa4.  _NEWLINE_Asemarakennusta laajennettiin 1949.  Parikkala muuttui uudelleen merkitt\xc3\xa4v\xc3\xa4ksi risteysasemaksi, kun Karjalan radan jatkoyhteys Joensuuhun avattiin joulukuussa 1966, ensin Onkamoon 93 kilometrin p\xc3\xa4\xc3\xa4h\xc3\xa4n. Henkil\xc3\xb6liikenne radalla alkoi toukokuussa 1967.\n_START_SECTION_\nParikkalan asema nyky\xc3\xa4\xc3\xa4n\n_START_PARAGRAPH_\nAsema-alueella rakennettiin alikulkutunneli 1980, sotien j\xc3\xa4lkeen vetureiden k\xc3\xa4\xc3\xa4nt\xc3\xa4miseksi asema-alueen kaakkoispuolelle rakennettu kolmioraide purettiin tarpeettomana Karjalan radan s\xc3\xa4hk\xc3\xb6istyksen yhteydess\xc3\xa4 1987, Parikkalan kohdalle s\xc3\xa4hk\xc3\xb6istys tuli 1985. Asemalla otettiin k\xc3\xa4ytt\xc3\xb6\xc3\xb6n junien kauko-ohjaus 2005 ja lipunmyynti p\xc3\xa4\xc3\xa4ttyi samalla. Asemarakennus ja tavarasuojarakennus myytiin yksityisk\xc3\xa4ytt\xc3\xb6\xc3\xb6n 2007._NEWLINE_Parikkalan liikennepaikka on silti yh\xc3\xa4 risteysasema, jossa s\xc3\xa4hk\xc3\xb6istetyst\xc3\xa4 rataosasta Kouvola\xe2\x80\x93Joensuu erkanee s\xc3\xa4hk\xc3\xb6ist\xc3\xa4m\xc3\xa4t\xc3\xb6n rataosa Huutokoski\xe2\x80\x93Parikkala. Liikennepaikalla pys\xc3\xa4htyv\xc3\xa4t kaikki Helsingin ja Joensuun v\xc3\xa4lill\xc3\xa4 liikenn\xc3\xb6iv\xc3\xa4t kaukojunat, lukuunottamatta junaa IC 7. Parikkalan asema on my\xc3\xb6s Parikkalan ja Savonlinnan v\xc3\xa4lill\xc3\xa4 liikenn\xc3\xb6ivien taajamajunien toinen p\xc3\xa4\xc3\xa4teasema._NEWLINE_Parikkalan rautatieasemalla on toiminut vuoden 2009 puoliv\xc3\xa4list\xc3\xa4 ravintola, joka palvelee niin matkustajia kuin paikkakuntalaisiakin.'